16 พ.ย. รู้ว่าจีนหรือสหรัฐฯ ชนะ
ซาบาเรอะกัมมูเวอะ (Sabaragammuwa) เป็น 1 ใน 9 จังหวัดของศรีลังกา จังหวัดนี้แบ่งการปกครองออกเป็น 2 เขต คือเขตแคกัลเลอะ (Kegalle) และเขตที่คนบ้านเราคุ้นกับการออกเสียงว่ารัตนาปุระ (Ratnabura),วันอาทิตย์ที่ผ่านมา ผมตาม ร.ต.อ.ดร.นิติภูมิธณัฐ มิ่งรุจิราลัย เข้าไปในเหมืองพลอยไพลินในป่าของจังหวัดซาบาเรอะกัมมูเวอะ (Sabaragammuwa) แล้วก็มาดูตลาดพลอยที่เมืองรัตนาปุระ (Ratnabura) คนที่เคยรู้จักกันชวนให้เราไปพบพ่อค้าพลอยชาวจีน นี่เป็นเรื่องใหม่ เพราะสมัยก่อนตอนที่ผมมาจังหวัดนี้เมื่อ 20 ปีที่แล้ว ไม่มีพ่อค้าจีนในซาบาเรอะกัมมูเวอะแม้แต่คนเดียว วันนี้ จีนเข้ามาทำธุรกิจทุกประเภทในศรีลังกา แม้แต่ธุรกิจอัญมณี,วันศุกร์ที่ผ่านมา มีคนชวนผมไปดูหาดทรายแถว Galle Face City ในกรุงโคลัมโบ จากหาดทรายมองไปจะเห็นโครงการเมืองท่าเรือ Colombo Port City ของจีน ซึ่งได้รับอนุมัติให้สร้างในสมัยนายมหินทะ ราชปักษา เป็นประธานาธิบดี ช่วงที่นายมหินทะอยู่ในตำแหน่ง มีการถมทะเลและเริ่มการก่อสร้างอย่างรีบเร่ง แต่พอนายมหินทะซึ่งโปรจีนและรัสเซียแพ้เลือกตั้งเมื่อ พ.ศ. 2558 โครงการนี้ก็ถูกดึงโดยนายไมตรีพาเลอะ สิริเสนา ประธานาธิบดีคนปัจจุบัน,ผมถามคนที่ไปด้วยว่า Colombo Port City จะเสร็จเมื่อใด ท่านตอบว่า อ้า จะเสร็จเร็ว เสร็จช้า อ้า ขึ้นอยู่ว่า อ้า ใครจะชนะได้เป็นประธานาธิบดีคนใหม่ ถ้านายโกตาเบอยา ราชปักษา ชนะ แกก็น่าจะเอาพี่ชายซึ่งเคยเป็นประธานาธิบดีมาแล้ว 2 สมัย คือนายมหินทะ ราชปักษา มาเป็นนายกรัฐมนตรี ทีมนี้โปรจีน รัสเซีย และปากีสถาน โครงการ Colombo Port City ก็จะถูกเสกให้เสร็จได้ภายในบัดเดี๋ยวนี้,แต่ถ้านายซาจิธ เปรมาดาเซอะ ชนะ แกก็น่าจะเอานายรานิล วิกรมสิงเห อดีตนายกรัฐมนตรีหลายสมัยมาเป็นนายกรัฐมนตรีอีก การก่อสร้างก็น่าจะล่าช้า เพราะนายรานิลแกโปรสหรัฐฯและอินเดีย แกอยู่ตรงข้ามกับจีน,อินเดียกับปากีสถานไม่ถูกกันในปัญหาแคว้นแคชเมียร์ ทำให้เกิดสงครามใหญ่มาแล้ว 3 ครั้ง อินเดียกับจีนก็มีปัญหาเรื่องพรมแดนและกระทบกระทั่งกันมานานกว่าครึ่งศตวรรษ เมื่อจีนยกพลมาลงทุนในศรีลังกา ซึ่งเป็นประเทศที่อยู่ทางตอนใต้ของอินเดีย อินเดียจึงหวาดผวา หน้าแห้ง เพราะตัวเองจะโดนขนาบทั้งตอนเหนือ (ปากีสถานและจีน) และทางตอนใต้ (ศรีลังกา),Belt and Road Initiative (BRI) หรือ ข้อริเริ่มหนึ่งแถบหนึ่งเส้นทาง ของจีนสร้างความหวาดผวางาแงให้แก่สหรัฐฯและอินเดียมาก เพราะมีชาติรัฐที่เข้าร่วมด้วยมากถึง 71 ประเทศ มีพื้นที่รวมคิดเป็นร้อยละ 38.5 ของพื้นที่โลก มีประชากรรวมกันคิดเป็นร้อยละ 62 ของประชากรทั้งโลก มีโครงการนอกสาธารณรัฐประชาชนจีนที่เข้าร่วมที่ทำเสร็จแล้วและกำลังจะดำเนินการอยู่มีมูลค่ามากกว่า 5.75 แสนล้านดอลลาร์สหรัฐฯ,เมื่อโครงการทั้งหมดเสร็จ สหรัฐฯจะกลายเป็นประเทศไอ้ปื๊ดอีเปี๊ยกลูกเจ๊น้องก้นซอยสองที่เล็กกระจิริดกระจ้อยร่อย เป็นชาติที่ขาดอำนาจในการต่อรองไปในบัดดล,แต่ก่อนร่อนชะไร โลกทั้งใบยังรวมตัวกันไม่ได้ ต่างคนต่างอยู่ จึงถูกสหรัฐฯชักใยได้ง่าย ไผ่กิ่งเล็กเพียงกิ่งเดียว สหรัฐฯจะหักเล่นเสียเมื่อใดก็ได้,จีนทำให้ 71 ประเทศเป็นไผ่ 71 กิ่งมาอยู่ในมัดเดียวกัน สหรัฐฯไม่สามารถจะหักเล่นตามอำเภอใจได้เหมือนเดิมแล้ว,สหรัฐฯจึงแขยงแขงขนระแวงหวาดขยาดกลัว BRI มาก จึงแสดงพฤติกรรมขัดขวาง BRI อย่างยิ่งยวดมาตลอด การเลือกตั้งประธานาธิบดีศรีลังกาในวันที่ 16 พฤศจิกายน 2562 จึงมีความสำคัญต่อการดำรงความเป็นมหาอำนาจของจีนและสหรัฐฯอย่างมาก,นักการเมืองในประเทศใดที่เคยทำร้ายจีน ไม่ว่าจะเป็นกรณีทิเบต ฮ่องกง หรือซินเจียง ผมเชื่อว่านักการเมืองคนนั้นไม่มีอนาคต เพราะมือที่มองไม่เห็นของจีนจะกีดกันเต็มที่,ไม่ใช่มือที่มองไม่เห็นจากจีนเท่านั้น อภิพญามหาสหบาทาจากเครือข่ายของจีนที่นำโดยรัสเซียจะเมตตากรุณาอนุเคราะห์มาร่วมกระทืบท่านด้วย.,นิติการุณย์ มิ่งรุจิราลัย,songlok1997@gmail.com, 
สหรัฐฯจึงแขยงแขงขนระแวงหวาดขยาดกลัว BRI มาก จึงแสดงพฤติกรรมขัดขวาง BRI อย่างยิ่งยวดมาตลอด การเลือกตั้งประธานาธิบดีศรีลังกาในวันที่ 16 พฤศจิกายน 2562
ศรีลังกา,เลือกตั้งศรีลังกา,เลือกตั้ง,BRI,จีน-สหรัฐ,เปิดฟ้าส่องโลก,นิติการุณย์ มิ่งรุจิราลัย